
Da li je grješan onaj ko može obaviti ***[hadždž](https://pitajucene.com/search/had%C5%BE/questions/ "Pretraži pitanja o hadžu")***, ali ga odgodi za sljedeću godinu?


* 
* 
* 
* 
* 
* 
* 

 
Da li je grješan onaj ko može obaviti hadždž, ali ga odgodi za sljedeću godinu?

Islamski učenjaci razilaze se o pitanju da li je ***[hadždž](https://pitajucene.com/search/had%C5%BE/questions/ "Pretraži pitanja o hadžu")*** obavezno obaviti odmah po ispunjavanju uvjeta ili se može bezrazložno odgoditi za jednu ili više godina. Ovo se pitanje odnosi na islamsku jurisprudenciju i stav učenjaka prema vremenski nedefiniranim naredbama: moraju li se izvršiti prvom prilikom, ili su, jednostavno, životna obaveza. Veliki dio islamskih učenjaka smatra da se te naredbe moraju izvršavati prvom prilikom. (Vidjeti: *El-Mustasfa*, str. 215, *Zadul-mead*, 3/307, *Muzekkiretu usulil-fikh*, str. 306-307, i *El-Muhezzeb*, 3/1385, od šejha Abdulkerima Nemle.)  

Nesumnjivo, preče je i bolje požuriti s obavljanjem hadždža, jer čovjek ne zna kada će smrtni čas zakucati na njegova vrata. Onaj ko umre ne obavivši hadždž, a imao je mogućnosti, grješan je po konsenzusu učenjaka. (Vidjeti: *Tebjinul-hakaik*, 2/237.) Onaj ko požuri s izvršavanjem Allahovih naredbi, makar ne bile vremenski određene, bolji je od onoga koji može a odgađa i odugovlači s njihovim izvršavanjem. Ipak, nijedan islamski ***[učenjak](https://pitajucene.com/search/u%C4%8Denjak/questions/ "Pretraži pitanja o učenjacima")*** nije proglasio velikim grješnikom onoga ko okasni obaviti hadždž godinu, dvije ili nešto više. (Vidjeti: *Et-Temhid*, 16/173, i *El-Medžmu*, 7/74.) A Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


